सहकारीले बचत तथा ऋणको कारोबार मात्रै गरिरहेको गुनासो छ : सभामुख घिमिरे
प्रतिनिधिसभाका सभामुख देवराज घिमिरेले सहकारीहरूका विषयमा गुनासो आइरहेको बताएका छन् । सहकारीहरूले वित्तीय कारोबारलाई मात्रै प्राथमिकता दिएको भन्ने गुनासो आइरहेको भन्दै सभामुख घिमिरेले सहकारीहरू कृषि क्षेत्रका काममा संलग्न हुनुपर्ने बताए ।
काठमाडौँ — प्रतिनिधिसभाका सभामुख देवराज घिमिरेले सहकारीहरूका विषयमा गुनासो आइरहेको बताएका छन् । सहकारीहरूले वित्तीय कारोबारलाई मात्रै प्राथमिकता दिएको भन्ने गुनासो आइरहेको भन्दै सभामुख घिमिरेले सहकारीहरू कृषि क्षेत्रका काममा संलग्न हुनुपर्ने बताए ।नेपाल कृषि सहकारी केन्द्रीय संघ लिमिटेडको १६औँ साधारणसभालाई सोमबार सम्बोधन गर्दै सभामुख घिमिरेले सहकारीहरू कृषि उत्पादनदेखि बजारीकरणसम्ममा संलग्न हुनुपर्ने सुझाव दिएका हुन् । 'सहकारीले किसान र कृषि क्षेत्रलाई समेट्ने गरेर जति ध्यान दिनुपर्दथ्यो, त्यसमा ध्यान पुगिरहेको छैन । सहकारीले वित्तीय क्षेत्रका कामहरू गरिरहेको छ, बचत तथा ऋणको कारोबार गर्ने खालको काममात्रै भइरहेको गुनासो सुनिएको छ,' सभामुखले भने, 'कृषिलाई आधुनिक ढंगबाट अघि लैजाने, बाँझो जमिनलाई उर्बर बनाउने, त्यसमा पनि कुन ठाउँमा के कुराको उत्पादन वृद्धि गर्न सकिन्छ, त्यसको बजारीकरण कसरी गर्ने र सम्भव भएसम्म यान्त्रिकीकरणबाट अघि बढ्ने र धेरै सहकारीको माध्यमबाट दूरदराजमा पनि निजी क्षेत्र नपुगेका ठाउँमा पनि सेवाको हिसाबबाट काम गर्नुपर्छ ।’कृषि क्षेत्रलाई राज्यले दिनुपर्ने प्राथमिकता र कृषि क्षेत्रलाई समेत समेटेर बनाइएको सहकारी ऐन, २०७४ पछि पनि कृषिमा कुनै प्रभाव नपरेको सभामुखको दाबी थियो । ‘किसानहरूको बीचमा साना किसान सहकारीहरू निर्माण गर्ने र विभिन्न विषयमा सहकारी संस्थाहरू बनाउने, यसको माध्यमबाट अघि बढ्ने सन्दर्भमा पनि यो कृषि, सहकारी राष्ट्रिय केन्द्रिय संघको स्थापना भएको छ । यससँगै देशमा आएको राजनीतिक परिवर्तन र कृषि क्षेत्रलाई राज्यले दिनुपर्ने प्राथमिकता र कृषि क्षेत्रलाई समेत समेटेर बनाइएको सहकारी ऐन, २०७४ यो आइसकेपछि पनि कृषि क्षेत्र व्यवस्थित ढंगबाट अघि बढ्न सकिरहेको छैन,' उनले भने, 'अहिले हामी आधारभूत रुपबाट २०७४ मा बनेको सहकारी ऐनको आधारबाटै काम गरिरहेका छौँ । तर सहकारीले किसान र कृषि क्षेत्रलाई समेट्ने गरेर जति ध्यान दिनुपर्दथ्यो, त्यसमा ध्यान पुगिरहेको छैन ।’सभामुख घिमिरेले सरकारले किसानहरूलाई आफ्नो नीतिअन्तर्गत समेट्नलाई तीन खम्बे अर्थनीति लिएर सहकारीको माध्यमबाट, राज्यले लगानी गर्ने र निजी क्षेत्रलाई पनि समावेश गर्ने सिद्धान्त अपनाएर प्रभावकारी रुपमा काम गर्दै जानुपर्ने बताए । उनले सहकारी आन्दोलनलाई प्रभावकारी ढंगबाट अघि लैजान र छरिएर रहेका किसान, साना किसानहरुलाई एक ठाउँमा ल्याइ काम गर्न आग्रह गरेका थिए । 